b"\n_START_ARTICLE_\nJersei de coll alt\n_START_PARAGRAPH_\nEl jersei de coll alt \xc3\xa9s un jersei tancat, amb m\xc3\xa0nigues llargues, coll alt i cintura elastitzada. \xc3\x89s un dels tipus de jersei m\xc3\xa9s cl\xc3\xa0ssics i d'\xc3\xbas m\xc3\xa9s habitual. _NEWLINE_El nom catal\xc3\xa0 d'aquesta pe\xc3\xa7a \xc3\xa9s emimentment descriptiu. En angl\xc3\xa8s s'anomena polo-neck sweater i polo-neck pullover (turtle neck sweater als EUA). _NEWLINE_Un altre tipus de jersei emparentat amb el de coll alt \xc3\xa9s el niqui, que se'n diferencia perqu\xc3\xa8 \xc3\xa9s de punt lleuger (no gaire d'abric) i perqu\xc3\xa8 manca d'el\xc3\xa0stic a la cintura, que cau flonja. _NEWLINE_El jersei de coll alt fou una de les primeres variants de jersei a popularitzar-se, entorn de 1890, quan comen\xc3\xa7\xc3\xa0 a usar-se per a practicar esports com el golf, el tennis i el ciclisme. S'opt\xc3\xa0 pel coll alt per comoditat: protegia el coll de l'usuari i estalviava d'usar bufanda. D'aquest \xc3\xbas inicial prov\xc3\xa9 que encara avui el maillot de ciclisme acostumi de dur coll alt. _NEWLINE_Als anys cinquanta el jersei de coll alt, sobretot el de color negre, era caracter\xc3\xadstic dels existencialistes, i ha restat entre els s\xc3\xadmbols de l'intel\xc2\xb7lectual progressista i engatjat (pol\xc3\xadticament comprom\xc3\xa8s). _NEWLINE_Com a pe\xc3\xa7a d'uniforme militar, el jersei de coll alt \xc3\xa9s t\xc3\xadpic de la marineria; tamb\xc3\xa9 \xc3\xa9s tradicional en la marina mercant. D'ac\xc3\xad que formi part de la indument\xc3\xa0ria caracter\xc3\xadstica del capit\xc3\xa0 Haddock d'Herg\xc3\xa9. _NEWLINE_El jersei de coll alt (maglione) de color gris fou molt popular entre les mil\xc3\xadcies feixistes italianes, fins al punt d'esdevenir reglamentari el 1944 per a l'ex\xc3\xa8rcit de Sal\xc3\xb2."